זארה טינדל

זארה אן אליזבת טינדל (באנגלית: Zara Anne Elizabeth Tindall; נולדה ב-15 במאי 1981) היא בתה השנייה של אן, הנסיכה המלכותית ומספר 21 בסדר הירושה לכתר הבריטי. זוכת מדליית כסף ברכיבה קבוצתית באולימפיאדת לונדון ואלופת העולם ברכיבה אישית (אאכן 2006).

ביוגרפיה
זארה אן אליזבת פיליפס נולדה בבית החולים סנט מרי בפדינגטון, לונדון, בתם השנייה של הנסיכה אן ושל קפטן מארק פיליפס. אחיה, פיטר פיליפס, נולד ארבע שנים לפניה.

היא נכדתה של המלכה מצד אמה, אך אינה נושאת בתואר מלכותי – אמהּ ביקשה שלא יינתנו לילדיה תארים וחובות מלכותיים. בשנת 1992 התגרשו הוריה, ושניהם נישאו לאחר מכן לבני זוג אחרים. לטינדל שתי אחיות נוספות שנולדו לאביה מנשים שונות.

מגיל צעיר הצטיינה טינדל בספורט, במיוחד בהוקי, באתלטיקה וברכיבה על סוסים, ענף שבו ייצגה את אנגליה בתחרויות שונות. טינדל זכתה בתארים שונים באליפויות רכיבה שונות, ובשנת 2006 נבחרה על ידי ה-BBC כ"אישיות הספורטיבית של השנה". באליפות אירופה ב-2005 בבלנהיים זכתה במדליות זהב במקצה האישי ובתחרות הקבוצתית, ובאליפות העולם ב-2006 באאכן, גרמניה זכתה במדליית זהב אישית ובמדליית כסף קבוצתית. באליפות אירופה ב-2007 בפרטוני דל ויוורו, רומא, איטליה, זכתה במדליית זהב בתחרות הקבוצתית. באולימפיאדת לונדון ב-2012 זכתה במדליית כסף בתחרות הרכיבה הקבוצתית.

טינדל למדה פיזיותרפיה באוניברסיטת אקסטר.

ביולי 2010 הושק קו בגדי ספורט בעיצובה, שנשאו את השם ZP176 – לפי מספרה של טינדל בעת ייצוג אנגליה בתחרות הראשונה שבה השתתפה.

בדצמבר 2010 הודיע ארמון בקינגהאם על אירוסיה של טינדל לבן זוגה, שחקן הרוגבי מייק טינדל. השניים נישאו ב-30 ביולי 2011 בסקוטלנד. ב-17 בינואר 2014 נולדה לשניים בת, מיה טינדל. ב-18 ביוני 2018 נולדה בתם השנייה לנה. ב-21 במרץ 2021 נולד בנם לוקאס פיליפ טינדל.

סדר הירושה לכתר הבריטי

קישורים חיצוניים

הערות שוליים

בית וינדזור: אישים
זוכי מדליית כסף אולימפית
משתתפות אולימפיאדת לונדון (2012)
ספורטאיות אולימפיות בריטיות
רוכבות סוסים בריטיות
זוכות מדליית כסף אולימפית מבריטניה
בריטיות שנולדו ב-1981
בריטים שנולדו ב-1981